32003R0440
L 066/15
JURNALUL OFÍCIAL AL UNIUNII EUROPENE
REGULAMENTUL (CE) NR. 440/2003 AL COMISIEI
din 10 martie 2003
de modificare a Regulamentului (CEE) nr. 2676/90 de stabilire a metodelor comunitare de analiză în sectorul vinurilor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 2585/2001 (2), în special articolul 46 alineatul (3) primul paragraf,
întrucât:
(1)
Anexa la Regulamentul (CEE) nr. 2676/90 al Comisiei (3), astfel cum a fost modificat ultima dată prin Regulamentul (CE) nr. 1622/2000 (4), descrie metodele de analiză.
(2)
O metodă de analiză a acidului D-malic, adecvată pentru măsurarea conținuturilor scăzute din vinuri, a fost concepută și validată în conformitate cu criteriile internaționale recunoscute. Oficiul Internațional pentru Vie și Vin adoptă descrierea acestei noi metode în cadrul Adunării generale din iunie 2002.
(3)
O nouă metodă de determinare a raportului izotopic al carbonului din etanolul din vin sau din etanolul obținut prin fermentarea musturilor de struguri, a musturilor de struguri concentrate sau a musturilor de struguri concentrate rectificate a fost concepută și validată în conformitate cu criteriile internaționale recunoscute. Oficiul Internațional pentru Vie și Vin adoptă descrierea acestei noi metode în cadrul Adunării generale din 2001.
(4)
Utilizarea acestor metode poate asigura un control mai bun al calității și al autenticității vinului și poate evita disputele provocate de aplicarea unor metode de testare mai puțin precise, în special în ceea ce privește îmbogățirea cu amestecuri de zaharuri de diferite proveniențe și acidificarea vinurilor cu ajutorul acidului malic.
(5)
Metoda existentă de dozare a acidului D-malic, descrisă de anexa la Regulamentul (CEE) nr. 2676/90, ar trebui completată cu descrierea procedurii de determinare a conținuturilor scăzute și ar trebui introdusă descrierea noii metode izotopice pentru carbonul din etanol.
(6)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Anexa la Regulamentul (CEE) nr. 2676/90 se modifică după cum urmează:
1.
La capitolul 20, „Acidul D-malic”, punctul 8 se înlocuiește cu textul din anexa I la prezentul regulament.
2.
Se adaugă capitolul 45 care figurează în anexa II la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 martie 2003.